Nakon prvog dana dvoboja 1. kola Svjetske skupine Davis Cupa u kojem je Hrvatska u Osijeku domaćin Španjolskoj rezultat je iznenađujućih 1-1.

Prvo je Franko Škugor, 223. tenisač svijeta, senzacionalnim preokretom svladao Pabla Carrena Bustu sa 3-6, 6-3, 6-4, 4-6, 7-6 (6) poslije četiri sata i tri minute dvoboja u kojem je spasio i tri meč-lopte.

Najbolje rangirani tenisač španjolske reprezentacije Roberto Bautista Agut (ATP - 16.) svladao je Antu Pavića sa 6-4, 6-2, 6-3, iako mu je 27-godišnji Ogulinac, kojem je ovo bio debi u Davis Cupu, pružio solidan otpor u dvosatnom dvoboju.

Odluku o pobjedniku koji će se probiti u četvrtfinale Davis Cupa čekat ćemo do nedjelje, a subotnja igra parova jednu će reprezentaciju približiti tom cilju.

Hrvatski izbornik Željko Krajan na ždrijebu je za igru parova nominirao Marina Draganju i Nikolu Mektića, a španjolska izbornica Conchita Martinez se odlučila za aktualne pobjednike Roland Garrosa Feliciana i Marca Lopeza. Izbornici do sat vremena prije početka dvoboja mogu promijeniti svoje nominacije.

HRVATSKA - ŠPANJOLSKA 1-1

Ante Pavić - Roberto Bautista Agut 4-6, 2-6, 3-6

----------------------------------------------------------------

Hrvatska teniska Davis Cup reprezentacija sjajno je otvorila dvoboj 1. kola Svjetske skupine protiv Španjolske u dvorani Gradski vrt u Osijeku i vodi 1-0 nakon što je Franko Škugor, 223. na pojedinačnoj ATP ljestvici, senzacionalno pobijedio 26. tenisača svijeta Pabla Carrena Bustu sa 3-6, 6-3, 6-4, 4-6, 7-6 (6) nakon četiri sata i tri minute dvoboja i spašene tri meč-lopte u desetom gemu petog seta

Nošen bučnom podrškom oko 2000 gledatelja u dvorani Gradski vrt Škugor je uspio nadoknaditi set zaostatka, 'break' zaostatka u petom setu, preživjeti servis za pobjedu 25-godišnjeg Španjolca i u dramatičnom raspletu 'tie-breaka' petog seta doći do najvećeg 'skalpa' u karijeri.

Pokazao je naš tenisač već u prvom setu da ga neće biti lako slomiti. U petom gemu je imao 0-40 i još dvije prednosti, ali nijednu od pet prilika za 'break' nije uspio iskoristiti. Gem kasnije Španjolac je svoju prvu priliku pretvorio u 'break' vrijedan osvajanja prvog seta.

No, Škugor nije klonuo. Nastavio je igrati u istom ritmu iz prvog seta, strpljivo je gradio poene, bio agresivan kad je trebalo, ali i znao čekati pogrešku suparnika. Carreno Busta ih je nanizao nekoliko u šestom gemu drugog seta, kad je naš tenisač po prvi put u meču došao do 'breaka' i nakon 70 minuta igre izjednačio stanje u setovima.

Škugor je 'breakom' otvorio i treći set. Španjolac je zaostatak vratio i izjednačio na 2-2, ali je onda opet pokleknuo. Odličnim forhendom Škugor ga je prošao na mreži za novi 'break' i prednost od 3-2 koju Šibenčanin više nije ispuštao do kraja trećeg seta.

Škugor je prvi do prilike za oduzimanje servisa došao i u četvrtom setu, ali se Carreno Busta izvukao. Nažalost, u desetom gemu dogodio se novi zaplet. Španjolac je došao do 'breaka' koji mu je donio set. No, tu nije bio kraj Škugorovoim mukama. Na početku odlučujućeg seta, za samo devet minuta, Carreno Busta je nanizao tri gema i držao 'break' prednosti sve do osmog gema u kojem je servirao za pobjedu.

Tu je do izražaja ipak došlo njegovo neiskustvo u Davis Cupu. Naime, i njemu je ovo bio prvi 'živi' meč u ovom natjecanju, baš kao i našem tenisaču u pojedinačnoj konkurenciji. Pritisnut i bremenom velikog favorita, 25-godišnji Španjolac se slomio i izgubio servis. No, pred nama je bio novi zaplet. U sljedećem, najdužem gemu u meču, 28-godišnji Šibenčanin spasio je tri meč-lopte i izjednačio na 5-5. Svaki je od tenisača držao sljedeći servis pa je nakon tri sata i 50 minuta borbe o pobjedniku odlučivao 'tie-break'.

Otakako je prošle godine uvedeno pravilo 'tie-breaka' i u petom setu, ni hrvatski ni španjolski tenisači nisu se susretali s takvim raspletom. Škugor je osvojio prva tri poena odlučujućeg gema i prednost držao do 5-2. Kod 5-3 i servisa Carrena Buste naš je tenisač stvorio idealnu priliku za tri meč-lopte, ali je promašio lagani smeč. Ipak, poveo je 6-4 i imao servis za pobjedu, no Carreno Busta je na njegov izlazak na mrežu odgovorio preciznim forhend pasingom.

Španjolac je servisom spasio i drugu meč-loptu, ali je novim 'mini-breakom' Škugor poveo 7-6 i došao do treće meč-lopte. Ni tu nije bio kraj drami. Naš je tenisač nakon servisa vratio duboku loptu Španjolca, ali je Carreno Busta stao na uzvik 'aut' koji je došao s tribina. Nakon konzultacije s vrhovnim sucem, glavni sudac Pascal Maria odlučio je ponoviti poen. Škugor je promašio prvi servis, nakon drugog je pripremio napad i sjajnim volejem došao do najveće pobjede u karijeri.

Konačno su se i njemu teniski bogovi osmjehnuli. Naime, Šibenčanin je prošle godine u Wimbledonu propustio ček četiri-meč lopte u dvoboju protiv Francuza Benoita Pairea, koji je tada slavio 10-8 u petom setu. Dvaput je Škugor gubio mečeve na Zagreb Indoorsu, od Stefana Koubeka 2008. i Floriana Mayera 2011. godine, u kojima je imao meč-lopte.

Šibenčanin će ostati upamćen kao prvi Hrvat koji je u Davis Cupu došao do pobjede u 'tie-breaku' petog seta, a mogao je postati i prvi u povijesti Davis Cupa da ga za oko sat vremena nije prestigao Belgijac Steve Darcis, koji je na isti način svladao Philippa Kohlschreibera u Frankfurtu.

------------------------------------------------------------------

HRVATSKA - ŠPANJOLSKA 1-0

Franko Škugor - Pablo Carreno Busta 3-6, 6-3, 6-4, 4-6, 7-6 (6)